หุ้นกู้ Crowdfunding คืออะไร และการลงทุนในหุ้นกู้ Crowdfunding มีข้อดีอย่างไร
หุ้นกู้ Crowdfunding คือ หนึ่งในรูปแบบการระดมทุนที่อยู่ในรูปแบบของหลักทรัพย์ (Investment Crowdfunding) จะเป็นการระดมทุนด้วยการออกหุ้นกู้ โดยนักลงทุนจะอยู่ในฐานะเจ้าหนี้ ได้รับผลตอบแทนเป็นดอกเบี้ยและเงินต้นเมื่อครบสัญญา คล้ายการระดมทุนแบบกู้ยืม (Peer to Peer Lending) แต่ต่างกันตรงที่การกู้ยืมนั้นจะเป็นบุคคลธรรมดา แต่หุ้นกู้จะต้องเป็นนิติบุคคลที่เป็น SMEs หรือ Startup เพราะวงเงินและระยะเวลาในการชำระคืนเหมาะสมกับขนาดธุรกิจ ทำให้ความเสี่ยงการลงทุนในหุ้นกู้นั้นต่ำกว่าแบบกู้ยืม

ข้อดีของการลงทุนในหุ้นกู้ Crowdfunding ได้แก่
1. มี Funding Portal คัดกรองบริษัท ประเมินความเสี่ยง และจัดอันดับความน่าเชื่อถือให้
ผู้ที่มีบทบาทสำคัญในการคัดกรองบริษัทคือ Funding Portal ที่ได้รับความเห็นชอบจากสำนักงาน ก.ล.ต. จะเป็นผู้ประเมินความเสี่ยงการลงทุนในด้านต่าง ๆ ของธุรกิจที่จะเข้ามาออกหุ้นกู้ เช่น ประเภทธุรกิจ งบการเงิน ประวัติทางการค้า มีโครงการหรือแผนธุรกิจที่จะใช้เงินระดมทุนนี้ที่ชัดเจน จดทะเบียนเป็นนิติบุคคล รวมถึงคิดคำนวณออกมาเป็น Credit Rating ด้วย Credit Scoring Engine ของแพลตฟอร์มนั้น ๆ เพื่อสร้างความมั่นใจให้แก่ผู้ลงทุน

2. มีผลตอบแทนแน่นอน ไม่ผันผวน
ด้วยความที่การลงทุนหุ้นกู้ นักลงทุนมีฐานะเป็นเจ้าหนี้ จึงได้ผลตอบแทนเป็นกระแสเงินสดรายเดือนพร้อมดอกเบี้ยคงที่ ที่มีความแน่นอน ไม่มีความเสี่ยงจากการที่ราคาหรือผลตอบแทนปรับตัวขึ้นลง (market risk) แต่ยังมีความเสี่ยงด้านเครดิตที่สูง ระดับอัตราผลตอบแทนอาจอยู่ในระดับ 4%-15% ต่อปี ซึ่งเป็นไปตามหลัก High risk High return

3. เป็นการกระจายความเสี่ยงที่ดี
การลงทุนในหุ้นกู้ Crowdfunding สามารถกระจายการลงทุนเป็นหน่วยย่อย ๆ ในหลาย ๆ ธุรกิจได้ ซึ่งถือเป็นการลงทุนที่ช่วยกระจายความเสี่ยง (Diversification) ได้ดีกว่าการลงทุนในธุรกิจใดธุรกิจหนึ่งในครั้งเดียว

4. มีระยะเวลาการถือครองสั้น
หุ้นกู้ Crowdfunding ในประเทศไทยมีระยะเวลาการระดมทุนระยะสั้นโดยส่วนมากจะถือครอง 30-120 วัน หรือ 6 เดือน – 1 ปี ทำให้มีสภาพคล่องสูงแม้ไม่มีการซื้อขายในตลาดรอง
2.ผลิตภัณฑ์และบริการทางการเงิน,4.เครื่องมือทางการเงิน,5.กลยุทธ์การลงทุน,8.การวิเคราะห์ทางการเงิน